Nordjyllands Politi fortsætter torsdag eftersøgningen på den 83-årige med demens omkring Uggerby Å.

Hjørring Kommune har stillet en kran til rådighed, og marinehjemmeværnet er på vandet. Sammen med Nordjyllands Politi bliver Uggerby Å nu gennemsøgt område for område efter en 83-årig mand med demens, der har været forsvundet siden lørdag aften. Hele ugen har politi og frivillige eftersøgt den 83-årige, og torsdag er man nået til stykket fra Bindslev til Mosbjerg. - Det er åen man leder i. Der er hård strøm, så man forsøger at tage nogle sektioner ad gangen. Når noget ryger i vandet der, kan det jo hurtigt nå langt, siger vagtchef hos Nordjyllands Politi Karsten Højrup. Har ikke fået sin medicin 83-årige Preben Enhard gik fra plejecenteret klokken 19 lørdag aften, bare en time efter han var blevet indskrevet på stedet. Siden har myndigheder og frivillige eftersøgt den demente mand, fordi han også har Parkinsons, og uden den medicin, han skulle have haft senest klokken 22 lørdag aften, vil hans muskler blive stive, så han ikke kan bevæge sig. Flere end 80 frivillige har de seneste dage hjulpet med at lede efter Preben Enhard.